"हे सभासद लोकनि! हे सुजान भरत! सुनू। सूर्यकुल के सूर्य महाराज श्री रामचन्द्र धर्मधुरंधर और स्वतंत्र भगवान छथि। ओ सत्य प्रतिज्ञ छथि आर वेदक मर्यादाक रक्षक छथि। श्री रामजीक अवतारे संसारक कल्याण लेल भेलनि अछि। ओ गुरु, पिता आ माताक वचनक अनुसार चलयवला छथि। दुष्ट केर दलक नाश करयवला आर देवता लोकनिक हितकारी छथि।
 नीति, प्रेम, परमार्थ आर स्वार्थ केँ श्री रामजीक समान यथार्थ (तत्त्व सँ) कियो नहि जनैत अछि। ब्रह्मा, विष्णु, महादेव, चन्द्र, सूर्य, दिक्पाल, माया, जीव, सब कर्म और काल, शेषजी आर (पृथ्वी एवं पाताल केर अन्यान्य) राजा आदि जतय धरि प्रभुता अछि आर योग केर सिद्धि सब अछि, जे वेद आ शास्त्र मे गायल गेल अछि, हृदय मे नीक जेकाँ विचारिकय देखब त ई स्पष्ट देखाय देत जे श्री रामजीक आज्ञा हिनका सभक माथ पर छन्हि, यानि श्री रामजी टा सभक एक मात्र महान महेश्वर छथि।
 ४. ई सुन्दर वचन सुनिकय दुनू भाइ हर्षित भ' गेलाह। हुनक समस्त अंग परमानन्द सँ परिपूर्ण भऽ गेलनि। मोन प्रसन्न भ' गेलनि। शरीर मे तेज सुशोभित भ' गेलनि। मानू राजा दशरथजी उठल होइथ आ श्री रामचन्द्रजी राजा भ' गेल होइथ! आरो लोक सब केँ त एहि मे लाभ बेसी आ हानि कम प्रतीत भेलनि, मुदा रानी सब केँ दुःख-सुख बराबरे रहलनि, राम-लक्ष्मण वन मे रहता या भरत-शत्रुघ्न, दुइ पुत्रक वियोग त रहबे करतनि, ई बुझि ओ सब कानय लगलीह।
 ५. भरतजी कहय लगलाह - मुनि जे कहलनि, से कयला सँ जगत भरिक जीव केँ ओकरा सभक इच्छित वस्तु देबाक फल भेटत। चौदह वर्षक अवधि मात्र नहि, हम त जीवन भरि वन मे वास करब। हमरा लेल त एहि सँ बढिकय आर कोनो सुखो नहि अछि। श्री रामचन्द्रजी आर सीताजी सभक हृदयक बात जाननिहार छथि आर अपने (गुरुजी) सर्वज्ञ तथा सुजान थिकहुँ। जँ अपने ई सत्य कहि रहल छी त हे नाथ! अपन वचनक प्रमाण दिअ, ताहि मुताबिक व्यवस्था करू।
 ६. भरतजीक वचन सुनिकय आर हुनकर प्रेम देखिकय समस्त सभा सहित मुनि वशिष्ठजी विदेह भ' गेलाह, किनको अपन देहक सुधि नहि रहलनि।
 ७. भरतजीक महान महिमा समुद्र थिक, मुनिक बुद्धि ओकर किनार पर ठाढ़ अबला स्त्रीक समान अछि। ओ (ओहि समुद्रक) पार जाय चाहैत अछि। एकरा लेल ओ हृदय मे उपाय सेहो तकलक! मुदा ओकरा पार करबाक साधन नाव, जहाय या बेड़ा किछुओ नहि भेटलैक।
 ८. भरतजीक बड़ाई आर के करत? तलैयाक सीप (खुरचैन) मे कहुँ समुद्र समा सकैत अछि? मुनि वशिष्ठजीक अन्तरात्मा केँ भरतजी बहुत नीक लगलाह आर ओ समाज सहित श्री रामजी लग अयलाह। प्रभु श्री रामचन्द्रजी प्रणाम कय उत्तम आसन देलखिन। सब कियो मुनिक आज्ञा सुनिकय बैसि रहलाह।
 हरिः हरः! ! 